27.12.2022
FI
Euroopan unionin virallinen lehti
C 493/15 Tiistai 7. kesäkuuta 2022
40. suhtautuu myönteisesti Turkin hallituksen päätökseen ratifioida Pariisin ilmastosopimus, sen lupaukseen tulla hiilineutraaliksi vuoteen 2053 mennessä ja sen ilmoitukseen mukautua Euroopan vihreän kehityksen ohjelmaan; katsoo, että Euroopan vihreän kehityksen ohjelman täytäntöönpano on EU:lle ja Turkille tärkeä tilaisuus yhdenmukaistaa kauppa- ja ilmastopolitiikkojaan, ja kehottaa EU:ta koordinoimaan ja tukemaan Turkkia tässä yhteydessä kunnianhimoisten ilmastonsuojelutoimenpiteiden toteuttamiseksi; panee merkille, että EU:n virastoilla ja EU:n talousliitoilla voi olla myönteinen rooli EU:n ja Turkin välisessä vihreää muutosta koskevassa yhteistyössä; kehottaa Turkkia jatkamaan edistymistä ympäristö- ja ilmastotoimiin liittyvien EU:n direktiivien ja säännöstön yhdenmukaistamisessa; kehottaa Turkin hallitusta seuraamaan ilmoitustaan ja laatimaan kansallisen strategian ja toimintasuunnitelman hiilidioksidipäästöjen vähentämiseksi mielekkäällä tavalla; antaa tunnustusta ympäristöoikeuksien puolustajien työlle ja varoittaa suurten julkisten infrastruktuurihankkeiden vakavista ympäristövaikutuksista; panee merkille, että Istanbulin kanavan rakentaminen alkoi vuonna 2021, ja korostaa ympäristönsuojelijoiden ja ympäristöinsinöörikamarin varoituksia siitä, että kanava vaarantaa Istanbulin niukat vesivarat ja tuhoaa ympäröivän ekosysteemin, mukaan lukien Mustanmeren ja Marmaranmeren välisen luonnollisen tasapainon; kehottaa Turkin viranomaisia ryhtymään välittömiin toimiin Marmaranmeren suojelemiseksi ja kieltämään kaikki infrastruktuurihankkeet, jotka lisäisivät kyseisen vesistön pilaantumista; suhtautuu tässä yhteydessä myönteisesti Turkin hallituksen päätökseen myöntää Marmaranmerelle erityinen ympäristönsuojeluasema; kehottaa jälleen Turkin hallitusta keskeyttämään suunnitelmansa Akkuyun ydinvoimalan rakentamisesta ja kuulemaan naapurimaiden hallituksia Akkuyun hankkeen mahdollisesta lisäkehittämisestä, sillä voimala sijoitetaan erittäin maanjäristysherkälle alueelle ja olisi siten vakava uhka Turkin lisäksi myös koko Välimeren alueelle;
41. toteaa, että Turkki voi harjoittaa omaa ulkopolitiikkaansa omien etujensa ja päämääriensä mukaisesti, mutta odottaa, että tätä politiikkaa puolustetaan diplomatialla ja vuoropuhelulla kansainvälisen oikeuden pohjalta ja että Turkki ehdokasmaana sovittaa sen yhä paremmin yhteen EU:n politiikan kanssa; katsoo, että EU:n ja Turkin yhteistyö ulko- ja turvallisuuspolitiikassa on erittäin tärkeää ja että EU:n tulevat turvallisuusrakenteet erityisesti sen naapurustossa edellyttävät strategista yhteistyötä ja parempaa viestintää Turkin kanssa, jotta ne olisivat tehokkaita; katsoo, että EU:n ja Turkin välistä yhteistyötä voidaan lisätä useilla ulkopolitiikan aloilla, esimerkiksi Ukrainassa ja Afganistanissa; muistuttaa lisäksi, että EU ja Nato ovat edelleen Turkin luotettavimmat pitkäaikaiset kumppanit kansainvälisessä turvallisuusyhteistyössä, ja kehottaa Turkkia säilyttämään poliittisen johdonmukaisuuden ulko- ja turvallisuuspolitiikan alalla, kun otetaan huomioon sen rooli Naton jäsenenä ja asema EU:n ehdokasvaltiona; kehottaa Turkin hallitusta käsittelemään Suomen ja Ruotsin Nato-jäsenyyshakemuksia vilpittömin mielin, osallistumaan rakentavalla tavalla toimiin, joilla pyritään ratkaisemaan jäljellä olevat ongelmat EU:n arvojen ja oikeudellisten vaatimusten mukaisesti ja pidättymään minkäänlaisen epäasianmukaisen painostuksen käyttämisestä tässä prosessissa; pitää tässä yhteydessä valitettavana, että kaikista ehdokasmaista Turkki on vähiten mukautunut (14 prosenttia) yhteiseen ulko- ja turvallisuuspolitiikkaan (YUTP) ja yhteiseen turvallisuus- ja puolustuspolitiikkaan (YTPP), ja kehottaa jälleen Turkkia kääntämään tämän suuntauksen ensi tilassa, kun otetaan huomioon suuret mahdollisuudet yhteisiin toimiin alueella ja maailmanlaajuisesti; panee tässä yhteydessä huolestuneena merkille, että Turkin ulkopolitiikka on viime vuosina ollut törmäyskurssilla EU:n YUTP:n mukaisten painopisteiden kanssa, myös Kaukasian, Syyrian, Libyan ja Irakin osalta;
42. on tyytyväinen Turkin ja Armenian äskettäiseen lähentymiseen ottaen huomioon kahdenvälisen yhteydenpidon aloittamista koskevan päätöksen, erityisedustajien nimittämisen ja kyseisten kahden maan välisten lentojen jatkamisen; katsoo, että tämä yritys on erittäin myönteinen kehitys, jolla on myönteinen vaikutus alueen vaurauteen ja turvallisuuteen; kannustaa molempia osapuolia jatkamaan näitä toimia suhteidensa täydelliseksi normalisoimiseksi ja kehottaa EU:ta tukemaan aktiivisesti tätä prosessia; kannustaa Turkkia pohjustamaan tietä Turkin ja Armenian kansojen väliselle aidolle sovinnolle, mukaan lukien Armenian kansanmurhaa koskevan kiistan ratkaiseminen, ja noudattamaan täysimääräisesti velvoitteitaan suojella armenialaista ja muuta kulttuuriperintöä; toivoo, että tämä johtaisi suhteiden normalisoitumiseen Etelä-Kaukasiassa; suhtautuu lisäksi myönteisesti Turkin diplomaattisiin ponnisteluihin suhteiden normalisoimiseksi Lähi-idän eri maiden, erityisesti Israelin, kanssa; kannustaa Turkkia jälleen kerran tunnustamaan armenialaisten kansanmurhan;
43. panee merkille, että vaikka itäisellä Välimerellä on havaittavissa joitakin merkkejä jännitteiden lieventymisestä edellisen Turkkia koskevan kertomuksen jälkeen, äskettäin on havaittu jännityksen lisääntyneen uudestaan; on edelleen täysin tietoinen siitä, että mahdollinen myönteinen dynamiikka voi helposti muuttua milloin tahansa, sillä taustalla olevia kysymyksiä ei ole vieläkään ratkaistu; pitää tässä yhteydessä valitettavina Turkin viranomaisten hiljattain antamia lausuntoja, joissa Kreikan suvereniteetti kyseenalaistetaan joillakin sen saarilla, mikä on haitallista ja heikentää alueen turvallisuus­ ympäristöä; kehottaa edelleen Turkkia ja kaikkia sidosryhmiä sitoutumaan vilpittömästi kiistojen rauhanomaiseen ratkaisuun ja pidättymään yksipuolisista ja toimista ja uhkailuista; kehottaa edelleen erityisesti kaikkia osapuolia osoittamaan aitoa yhteistä sitoutumista vilpittömässä mielessä tapahtuvaan neuvottelemiseen talousvyöhykkeiden ja mannerjalustan rajojen määrittämisestä kansainvälisten sääntöjen ja periaatteiden mukaisesti; tuomitsee tässä yhteydessä sen, että Turkin sota-aluksen häiritsevät tutkimusaluksia, jotka suorittavat tutkimuksia Kyproksen tasavallan rajaamalla talousvyöhykkeellä; tuomitsee lisäksi sen, että Turkki loukkaa Kreikan kansallista ilmatilaa, mukaan lukien lennot asuttujen ja muiden alueiden yli, koska tällaiset toimet loukkaavat kansainvälisen oikeuden vastaisesti sekä EU:n jäsenvaltioiden